© Велко Ангелов

Цветан Цветанов напуска парламента, освобождавайки постовете си на председател на парламентарната група на ГЕРБ и на вътрешната комисията, но запазва партийните си позиции, включително зам.-председателското място и ръководството на изборния щаб.

Това е равносметката от днешната му среща с лидера на управляващата партия Бойко Борисов. Разговорът след връщането на Цветанов от САЩ, където беше в командировка, трябваше да реши политическото бъдеще на втория човек в ГЕРБ, след като той се оказа в центъра на скандала с покупка на апартаменти в един от престижните квартали на столицата на цени под пазарните.

Решението на Борисов оправда неофициалните информации от последните два дни за точно такъв изход от кризата в опит за спасяване на репутацията на ГЕРБ два месеца преди изборите за Европарламент и половин година преди вота за местна власт.

Цветанов не отговори на конкретни въпроси за имотната сделка, от която тръгна скандала. В продължителната си изява пред медиите обаче демонстрира самочувствие, увереност в добрите си отношения с Бойко Борисов и многократно повтори, че няма причини да се срамува.

Увери, че остава лоялен на лидера на ГЕРБ и на партията. До момента Борисов не е коментирал срещата и резултатите от нея, нито отношенията си с Цветанов след събитията от последната седмица.

По надолу можете да видите хронология на събитията от деня, както и пълен запис на видео на изявлението на Цветан Цветанов и отговорите му към медиите. Репортаж можете да прочетете тук.

Ключови моменти

Без отговори по същество на въпросите за сделката с апартамента

Цветан Цветанов не отговори по същество на въпросите около сделката за апартамента му в квартал "Изток". Той отказа да коментира как е получил цената от 627 евро на кв. м. и дали смята за редно да се възползва от възможността да купи имот на такава цена. По-късно Цветанов уточни, че не може да коментира дали е редно имотни сделки да се изповядват при цена по данъчна оценка, тъй като неговият апартамент е деклариран на цената, на която е купен и сумите са преведени прозрачно по банков път.

© Цветелина Белутова, Капитал

Въпросите за това как бившият му колега в предизборния щаб на ГЕРБ Симеон Велков е купил двата апартамента, разменени от Цветанов за новия имот, в същия ден Цветанов отклони с репликата, че в това няма нищо незаконно. Последва дълго обяснение колко тежки изпити е преминал Велков, за да стане ръководител полети в Ръководство "Въздушно движение" (РВД), където е назначен сега, и колко отговорна и свързвана с опазване на човешки животи и настоящата му работа. Говорил съм с Мирянови (собствениците на фирмата-строител на апартамента "Артекс" - бел. ред.) за ситуацията да разменя апартаментите и на по-късен етап се е появил Велков, каза лаконично Цветанов. Искам да благодаря...

Въпреки опитите на репортери да поискат думата за въпроси, последва дълго изброяване на сигнали и атаки срещу него и работата му, които Цветан Цветанов нарече неуспешни, както и подробно повторение на известните тези за успехите на ГЕРБ и благодарности към евродепутатите на партията, излъчения от ГЕРБ еврокомисар, лидерите на партиите от управляващата коалиция, "Воля", ДПС, замесените в скандала с апартаментите Цецка Цачева, Вежди Рашидов, Красимир Първанов. Изложението му продължи близо половин час.

Цветанов на няколко пъти повтори, че няма от какво да се срамува. "Оставам, защото в едно семейство, ако има проблем, страдат децата" Вън от парламента, но със запазени позиции в партията

Цветанов даде да се разбере, че напуска парламента, но остава зам.-председател на партията и шеф на изборния щаб. Увери, че това по никакъв начин няма да се отрази на силата и единството на управляващата партия, и изрично подчерта, че е нереално да се говори за война в ГЕРБ, както пишело в медиите. Решението си обясни така: "Винаги съм се ръководил от семейните ценности и знам, че в едно семейство, ако има проблем, страдат децата. В едно семейство ако има развод, страдат децата" Винаги съм изповядвал това да бъдем екип и че когато взимаш правилното решение, правиш мостове, а когато действаш прибързано, правиш дупки, езера".

Подробности вижте тук За нас позицията и постовете нямат значение

Цветан Цветанов говори пред медиите в Народното събрание. В началото на изявлението си той изброи подробно законовите текстове, които го задължили да препрати на други отговорни служители в държавата сигнала на инициативния комитет срещу строежа на небостъргача "Златен век". Той изрично подчерта, че сигналът е изпратен до множество хора на публични постове, включително президента, обмудсмана, представителя на Еврокомисията, лидери на парламентарни групи. Повтори, че прокараната от партията му преди две години поправка в Закона за устройството на територията не е улеснила строежа на небостъргача.

© Цветелина Белутова, Капитал

С Борисов винаги сме се ръководили от закона и сме си имали доверие, декларира Цветанов. Напомни, че през годините винаги е вървял след Борисов в политическите и управленските му позиции, включително напускайки МВР и оглавявайки формално новосъздадената партия ГЕРБ във времето, когато Борисов по закон не можеше да бъде неин лидер. Изявлението на Цветан Цветанов на живо (видео) Източници от правителството съобщиха, че срещата между Борисов и Цветанов е приключила. Резултатите се очаква да станат известни от изявление на Цветанов в Народното събрание. По неофициална информация то ще се състои около 17 ч. Въпреки анонсите при пристигането на Цветанов малко след 13 ч., до момента няма официално потвърждение дали Борисов и Цветанов вече разговарят и къде. Валери Симеонов прогнозира трус в парламента

Валери Симеонов, лидер на участващата в управляващата коалиция партия НФСБ, коментира в кулоарите на Народното събрание, че отстраняването на Цветанов ще доведе до трус , тъй като без него ще се работи много по-трудно. Според обяснения на депутати от ГЕРБ тъкмо преговорите на Цветан Цветанов в парламента за осигуряване на необходимите гласове за кворум и приемане на закони са били една от причините Борисов да реагира остро срещу него. По думите им повод били предизвикалите шумно недоволство промени в Изборния кодекс за прага на валидност на преференциите, приети под натиска на ДПС, както и поправките в Закона за вероизповедания, който също беше общо дело на Цветанов и Движението. И в двата случая Борисов, който много се пази да не бъде "вкарван" в коалиция с ДПС, се намеси по спешност и наложи връщане на старите правила за преференциите, и разсрочване, вместо опростяване, на 8-те млн. лв. задължения към държавата на мюфтийството.

Ако Цветанов напусне парламента, Борисов трябва да намери политик, който да успява да запази крехкия кворум. ГЕРБ и партньорите им от "Обединени патриоти" имат 122 места от необходими 121 за започване на заседание. Разделението сред НФСБ, ВМРО и "Атака" е толкова голямо, че те често гласуват срещу ГЕРБ и имат различно мнение и вътре в коалицията. Затова се налага подкрепа от двамата независими депутати, "Воля", а все по-често и от ДПС. Цветан Цветанов е този, който създава временните коалиции, необходими за кворум, приемане на закони и заставащи зад кабинета. По неофициална информация от летището Цветан Цветанов се е отправил към сградата на Министерския съвет, където му предстои среща на четири очи с Бойко Борисов. Очаква се след това той да отиде в парламента, където да говори с депутатите от ГЕРБ и да направи официално изявление пред медиите. Цветанов: Оставам лоялен на Борисов © Капитал

Цветан Цветанов, който в петък в разгара на скандала замина за САЩ за участие в годишна конференция на Американо-израелския комитет, кацна в София.

Цветан Цветанов, който в петък в разгара на скандала замина за САЩ за участие в годишна конференция на Американо-израелския комитет, кацна в София. На излизане от ВИП-залата на летището той обяви, че е взел решение как да постъпи, но отказа да го съобщи. "До момента съм го споделил само със съпругата ми. Първо ще говоря с премиера и тогава ще оповестя", каза той. Цветанов отказа да уточни къде ще бъде срещата му с Бойко Борисов. Възможните варианти са три - в централата на ГЕРБ в административната сграда на НДК, в Министерския съвет (където малко по-рано днес приключи редовното правителствено заседание) или в Народното събрание.

Попитан дали има напрежение между него и лидера на управляващата партия и министър-председател Бойко Борисов Цветанов подчерта, че лоялността му към премиера и ГЕРБ ще продължи.

В отговор на въпрос той отрече да има връзка между прокараната преди две години от партията му промяна в Закона за устройството на територията и строежа на небостъргача "Златен век" в Лозенец на "Артекс".

Цветанов заяви, че скандалът с имотите е "планирано мероприятие" с цел евроизборите, но отказа да посочи кой стои зад него.

Пет дни в очакване на развръзка

Пристигането на Цветанов се превърна в централна тема за медиите, след като се разбра, че Бойко Борисов е настоял той да поеме отговорност и да намали негативите върху партията от скандала с апартаментите. © Надежда Чипева, Капитал

В първите два дни след медийните публикации за купения от зам.-председателя на ГЕРБ апартамент на столичната улица "Латинка" Борисов избягваше коментари по темата, като уточняваше, че темата ще се обсъжда едва след като заместникът му се върне от пътуването си до САЩ. Събота обаче донесе оставките на Цецка Цачева и Ваня Колева (която е и кумица на Цветанов), последвани от неофициални информации, че Борисов е поискал реакция и от Цветанов.

Официално знак за промяната даде вицепремиерът Томислав Дончев, който публично заяви, че Цветан Цветанов дължи още информация по темата с придобития от него апартамент и отношенията му с фирмата продавач Предисторията

Скандалът започна преди девет дни след публикация на "Свободна Европа", че Цветан Цветанов се е сдобил през 2018 г. с апартамент, заемащ цял етаж в една от най-луксозните сгради в София, като е прехвърлил на фирмата строител ("Артекс") два свои апартамента. Според публикацията, по която медиата е работила заедно с гражданската огранизация "Антикорупционен фонд", семейство Цветанови е платило 627 евро за кв м, докато пазарните цени в района за този тип строителство започват от 2600 евро на кв. м. В отговор Цветанов заяви, че при сделката са спазени принципите на правото и "всичко е толкова прозрачно".

В следващите дни "Свободна Европа" и "Бивол" изнесоха данни за подобни сделки и за правосъдния министър Цецка Цачева, шефа на парламентарната комисия по култура Вежди Рашидов, зам.-министъра на спорта и кумица на Цветанов Ваня Колева и зам.-министъра на енергетиката Красимир Първанов. Тримата подадоха оставки. В началото на новата седмица скандалът застигна и други публични личности, които са купили апартаменти на цени доста под средните на пазара, макар и при напълно разнородни обстоятелства.